সেসার আসপিলিকুয়েতা
সেসার আসপিলিকুয়েতা তাঙ্কো (স্পেনীয় উচ্চারণ: [ˈθesaɾ aθpiliˈkweta ˈtaŋko]; জন্ম: ২৮ আগস্ট ১৯৮৯) হলেন একজন স্পেনীয় পেশাদার ফুটবলার, যিনি প্রিমিয়ার লিগ ক্লাব চেলসি এবং স্পেন জাতীয় দলের হয়ে একজন রক্ষণভাগের খেলোয়াড় হিসেবে খেলেন। তিনি ফুল-ব্যাক হলেও মাঝে মজাহে তিনি একজন সেন্ট্রাল ডিফেন্ডার হিসেবেও খেলে থাকেন। তিনি ওসাসুনার যুব পর্যায়ের একজন ফুটবলার। তিনি ২০১০ সালে, ফরাসি ক্লাব মার্সেইয়ে যোগদানের পূর্বে প্রায় ৫ বছর যাবত ওসাসুনার হয়ে খেলেছেন। তিনি মার্সেইয়ের একজন খেলোয়াড় হিসেবে ৪টি শীর্ষ শিরোপা জয়াভ করতে সক্ষম হয়েছেন। অতঃপর ২০১২ সালের গ্রীষ্মে, তিনি প্রিমিয়ার লিগ ক্লাব চেলসিতে যোগদান করেন, যেখানে তিনি তার প্রথম মৌসুমেই উয়েফা ইউরোপা লিগ শিরোপা এবং ঘরোয়া ডাবল জয়লাভ করতে সক্ষম হন। আসপিলিকুয়েতা স্পেনের বেশ কয়েকটি বয়সভিত্তিক দলের হয়ে খেলেছেন। তিনি স্পেন অনূর্ধ্ব-২১ দলের সদস্য থাকাকালীন ২টি উয়েফা ইউরোপিয়ান অনূর্ধ্ব-২১ চ্যাম্পিয়নশিপে অংশগ্রহণ করেছেন, যার মধ্যে ২০১১ সালে স্পেন উক্ত প্রতিযোগিতা জয়লাভ করতে সক্ষম হয়। তিনি স্পেনের বয়সভিত্তিক দলের হয়ে সর্বমোট ৫৫টি ম্যাচ খেলেছেন। অতঃপর ২০১৩ সালে, স্পেন জাতীয় দলের হয়ে খেলার মাধ্যমে তিনি আন্তর্জাতিক পর্যায়ে অভিষেক করেন। তিনি ২০১৪ ফিফা বিশ্বকাপ এবং ২০১৬ উয়েফা ইউরোর মতো প্রতিযোগিতায় স্পেনের প্রতিনিধিত্ব করেছেন।